Avainsanat

Tiivistelmä



Avainsanat

1 Tavaroiden vapaa liikkuvuus - Tullit - Tulleja vaikutukseltaan vastaavien maksujen käsite - Arvon perusteella määräytyvä vero, jota jäsenvaltio perii toisista jäsenvaltioista tuotavista tavaroista sillä perusteella, että ne tuodaan tämän jäsenvaltion tietylle alueelle, on tällainen maksu - Merkitystä ei ole sillä, että kotimaisia tavaroita ja tältä alueelta vientiin meneviä tavaroita kohdellaan verotuksellisesti samalla tavoin

(ETY:n perustamissopimuksen 9 artikla ja sitä seuraavat artiklat)

2 Tavaroiden vapaa liikkuvuus - Tullit - Tulleja vaikutukseltaan vastaavien maksujen käsite - Arvon perusteella määräytyvä vero, jota jäsenvaltio perii toisiin jäsenvaltioihin vietävistä tavaroista sillä perusteella, että ne viedään tämän jäsenvaltion tietyltä alueelta, on tällainen maksu - Merkitystä ei ole sillä, että valtion sisällä sen toisiin osiin vietäviä tavaroita kohdellaan verotuksellisesti samalla tavoin

(ETY:n perustamissopimuksen 9 artikla ja sitä seuraavat artiklat)

3 Tavaroiden vapaa liikkuvuus - Tullit - Tulleja vaikutukseltaan vastaavien maksujen käsite - Arvon perusteella määräytyvä vero, jota jäsenvaltio perii sen tiettyyn osaan muualta valtion sisältä tuotavista tavaroista tai sen tietystä osasta peräisin olevista, muualle valtion sisälle vietävistä tavaroista, on tällainen maksu

(ETY:n perustamissopimuksen 9 artikla ja sitä seuraavat artiklat)

4 Ennakkoratkaisukysymykset - Tulkinta - Tulkintatuomioiden ajalliset vaikutukset - Taannehtiva vaikutus - Rajat - Oikeusvarmuus - Yhteisöjen tuomioistuimen harkintavalta

(ETY:n perustamissopimuksen 177 artikla)

Tiivistelmä

5 Arvon perusteella määräytyvää veroa, jota jäsenvaltio perii toisesta jäsenvaltiosta tuotavista tavaroista sillä perusteella, että ne tuodaan tämän jäsenvaltion tietylle alueelle, on pidettävä perustamissopimuksen 9 artiklan ja sitä seuraavien artiklojen kanssa ristiriidassa olevana tuontitulleja vaikutukseltaan vastaavana maksuna, vaikka se kohdistuu myös sellaisiin tavaroihin, jotka tuodaan tälle alueelle saman valtion toisesta osasta.

Tähän päätelmään ei vaikuta se, että kyseiseltä alueelta vietyjä tavaroita koskee myös arvon perusteella määräytyvä vero ja että tämän veron tarkoituksena ei sen vuoksi ole rajoittaa vientiä, vaan varmistaa paikallishallinnon varojen saanti.

Ensinnäkin perustamissopimuksessa ja erityisesti sen 9, 12, 13 ja 16 artiklassa määrätystä tulliliittojärjestelmästä sekä siitä, että jäsenvaltioiden välillä liikkuvia tavaroita koskevat tullit ovat yleisesti ja ehdottomasti kiellettyjä, seuraa, että tullit ovat kiellettyjä riippumatta siitä, mikä niiden käyttöönottamisen tavoitteena on ollut tai mihin niillä saatuja tuloja käytetään. Toiseksi yksipuolisesti asetettua maksua, joka koskee kotimaisia ja ulkomaisia tavaroita sillä perusteella, että ne ylittävät rajan, vaikka se ei olekaan varsinainen tulli, on kuitenkin pidettävä perustamissopimuksen 9, 12, 13, ja 16 artiklassa tarkoitettuna vaikutukseltaan vastaavana maksuna, vaikka sitä ei peritäkään jäsenvaltion hyödyksi ja vaikka sillä ei olisikaan syrjiviä tai suojaavia vaikutuksia. Lopuksi sen osalta, onko kyse perustamissopimuksessa tarkoitetusta maksusta, merkitystä ei ole sillä, onko vero yleisluonteinen vai peritäänkö kahta erillistä veroa eli vientitullia ja tuontitullia. Koska tällainen vero koskee yleisesti kaikkia tavaroiden rajanylityksiä, se vaikeuttaa perustamissopimuksessa tavoiteltua vuorovaikutusta ja sillä on tavaroiden vapaaseen liikkuvuuteen tulleja vaikutukseltaan vastaava vaikutus.

6 Arvon perusteella määräytyvää veroa, jota jäsenvaltio perii toiseen jäsenvaltioon vietävistä tavaroista sillä perusteella, että ne viedään ensimmäisen jäsenvaltion tietyltä alueelta, on pidettävä perustamissopimuksen 9 artiklan ja sitä seuraavien artiklojen kanssa ristiriidassa olevana vientitulleja vaikutukseltaan vastaavana maksuna.

Tähän päätelmään ei vaikuta se, että maksu kohdistuu myös sellaisiin tavaroihin, jotka viedään tältä alueelta saman valtion toiseen osaan. Maksu, joka peritään alueen rajalla sillä perusteella, että jäsenvaltion tietyltä alueelta peräisin olevat tavarat toimitetaan saman jäsenvaltion toisille alueille, vaikuttaa vähintään yhtä paljon tavaroiden vapaaseen liikkuvuuteen kuin maksu, joka peritään valtion rajalla sillä perusteella, että tuotteet viedään jäsenvaltion alueelta pois.

7 Tuonti- ja vientitulleja vaikutuksiltaan vastaavina maksuina on pidettävä arvon perusteella määräytyviä veroja, joita jäsenvaltio perii tavaroista, jotka on tuotu sen tietylle alueelle tai viety sen tietyltä alueelta, silloin kun ne koskevat toisista jäsenvaltioista peräisin olevien tavaroiden tuontia tälle alueelle tai tältä alueelta peräisin olevien tavaroiden vientiä toisiin jäsenvaltioihin; tällaisina on pidettävä myös veroja, joita peritään tavaroista, jotka tuodaan tälle alueelle tämän saman jäsenvaltion toisilta alueilta, sekä tavaroista, jotka viedään tältä alueelta saman jäsenvaltion toisille alueille.

8 Koska Kreikan Dodekanesian alueella sovellettua kunnallista vienti- ja tuontiveroa, joka lasketaan tälle alueelle tuotujen ja tältä alueelta vietyjen tavaroiden arvon perusteella, on pidettävä samanlaisena verona kuin Ranskan merentakaisissa departementeissä sovellettua meritullia, josta yhteisöjen tuomioistuin totesi ennakkoratkaisupyyntöön perustuvassa, asiassa C-163/90, Legros ym., 16.7.1992 annetussa tuomiossa, että oikeusvarmuuteen liittyvistä pakottavista syistä perustamissopimuksen määräyksiin, jotka koskevat tuontitulleja vaikutukseltaan vastaavia maksuja, ei voida vedota sellaisten vaatimusten tueksi, joissa vaaditaan sellaisen meritullin kaltaisen maksun palauttamista, joka on maksettu ennen kyseisen tuomion julistamista; tämä ei kuitenkaan koske sellaisia vaatimuksen esittäjiä, jotka olivat nostaneet kanteen tuomioistuimessa ennen tätä päivää tai esittäneet vastaavanlaisen vaatimuksen; Kreikan tasavalta saattoi 16.7.1992 asti perustellusti olettaa, että riidan kohteena oleva maksu oli yhteisön oikeuden mukainen.

Tämän vuoksi yhteisöjen tuomioistuimen on otettava huomioon oikeusvarmuusnäkökohdat ja päätettävä, että edellä mainitussa tuomiossa sovellettua ajallista rajoittamista on sovellettava myös riidan kohteena olevan veron nojalla perittyjen rahamäärien palauttamista koskeviin vaatimuksiin.